b'\n_START_ARTICLE_\nMartinin pirut\n_START_PARAGRAPH_\nMartinin pirut oli Yl\xc3\xb6j\xc3\xa4rvell\xc3\xa4 vuonna 1885 esiintynyt poltergeist-ilmi\xc3\xb6, joka on saanut kansainv\xc3\xa4list\xc3\xa4 kuuluisuutta parapsykologien keskuudessa, koska siit\xc3\xa4 saatiin oikeudessa valaehtoisia todistuksia.\n_START_SECTION_\nMartinin talo\n_START_PARAGRAPH_\nMartinin torppa sijaitsi Keij\xc3\xa4rven kyl\xc3\xa4ss\xc3\xa4 Yl\xc3\xb6j\xc3\xa4rvell\xc3\xa4. Talon is\xc3\xa4nt\xc3\xa4 Efraim Martin oli kiertokoulun opettaja ja kuntakokouksen puheenjohtaja. H\xc3\xa4n oli toiminut kirkon is\xc3\xa4nt\xc3\xa4n\xc3\xa4 vuosina 1847\xe2\x80\x931876. H\xc3\xa4n ansaitsi my\xc3\xb6s asiakirjoja laatimalla, mutta kummittelu lopetti teht\xc3\xa4v\xc3\xa4t ja aiheutti taloudellista vahinkoa. Talon em\xc3\xa4nt\xc3\xa4 oli Efraimin vaimo Eva Charlotta Martin. Heid\xc3\xa4t vihittiin Teiskossa vuonna 1839 ja he muuttivat Yl\xc3\xb6j\xc3\xa4rvelle 1842._NEWLINE_Martinit pitiv\xc3\xa4t piikaa, joka oli 13-vuotias, kehitysvammainen ja keuhkotaudista kuolemansairas Emma Lindroos.\n_START_SECTION_\nMartinin torpan tapahtumat\n_START_PARAGRAPH_\nIlmi\xc3\xb6t alkoivat 12. tammikuuta 1885, kun talon asukkaat havaitsivat, ett\xc3\xa4 esineet liikkuivat selitt\xc3\xa4m\xc3\xa4tt\xc3\xb6m\xc3\xa4sti. Eri esineet saattoivat lent\xc3\xa4\xc3\xa4 ilman poikki, hypell\xc3\xa4 itsest\xc3\xa4\xc3\xa4n tai siirty\xc3\xa4 lukitusta tilasta ulos. Ilmi\xc3\xb6t n\xc3\xa4yttiv\xc3\xa4t keskittyv\xc3\xa4n Emman ymp\xc3\xa4rille._NEWLINE_Tamperelaiset sanomalehdet uutisoivat Martinin torpan ilmi\xc3\xb6ist\xc3\xa4, ja jutut houkuttelivat paikalle uteliasta v\xc3\xa4ke\xc3\xa4. V\xc3\xa4kijoukko oli usein paikalla huvikseen, juopotteli ja k\xc3\xa4ytt\xc3\xa4ytyi levottomasti. Efraim Martin muutti pariksi p\xc3\xa4iv\xc3\xa4ksi Tampereelle uteliaita pakoon. Ilmi\xc3\xb6t ja talon ymp\xc3\xa4rill\xc3\xa4 tapahtunut juopottelu saivat kruununnimismiehen k\xc3\xa4ym\xc3\xa4\xc3\xa4n paikalla. H\xc3\xa4n l\xc3\xa4hetti selvityksen l\xc3\xa4\xc3\xa4nin kuvern\xc3\xb6\xc3\xb6rille, joka m\xc3\xa4\xc3\xa4r\xc3\xa4si Martinit syytteeseen noituudesta ja v\xc3\xa4kijuomien laittomasta myynnist\xc3\xa4._NEWLINE_Selitt\xc3\xa4m\xc3\xa4tt\xc3\xb6m\xc3\xa4t ilmi\xc3\xb6t p\xc3\xa4\xc3\xa4ttyiv\xc3\xa4t 27. tammikuuta yht\xc3\xa4 odottamatta kuin ne olivat alkaneetkin. Kansanperinteen mukaan ilmi\xc3\xb6ist\xc3\xa4 vastanneet pirut siirtyiv\xc3\xa4t loppumisp\xc3\xa4iv\xc3\xa4n\xc3\xa4 l\xc3\xa4hell\xc3\xa4 sattuneen henkirikoksen tekij\xc3\xb6ihin.\n_START_SECTION_\nOikeudenistunto\n_START_PARAGRAPH_\nKruununnimismies Kasimir Liljestrand syytti H\xc3\xa4meen l\xc3\xa4\xc3\xa4nin kuvern\xc3\xb6\xc3\xb6rin k\xc3\xa4skyst\xc3\xa4 Martineja ja Emma Lindroosia noituudesta ja v\xc3\xa4kijuomien myynnist\xc3\xa4. Syyte otettiin k\xc3\xa4sittelyyn Pirkkalan ja Yl\xc3\xb6j\xc3\xa4rven talvik\xc3\xa4r\xc3\xa4jill\xc3\xa4 24. maaliskuuta 1885._NEWLINE_Todistajina kuultiin viitt\xc3\xa4toista torpassa k\xc3\xa4ynytt\xc3\xa4 silminn\xc3\xa4kij\xc3\xa4\xc3\xa4, jotka kuvasivat yhteens\xc3\xa4 87:\xc3\xa4\xc3\xa4 selitt\xc3\xa4m\xc3\xa4t\xc3\xb6nt\xc3\xa4 ilmi\xc3\xb6t\xc3\xa4. Tuomioistuimessa h\xc3\xa4iri\xc3\xb6iden aiheuttajaksi ep\xc3\xa4iltiin aluksi Emma-piikaa. H\xc3\xa4nen on laskettu olleen paikalla 23:ssa todistajien kuvailemassa tapauksessa ja mahdollisesti aiheuttaneen niist\xc3\xa4 kahdeksan. Oikeuden virkamiehist\xc3\xb6 alkoi k\xc3\xa4sittelyn edetess\xc3\xa4 kyseenalaistaa, voiko tapausta edes k\xc3\xa4sitell\xc3\xa4 tuomioistuimessa._NEWLINE_Kihlakunnanoikeuden p\xc3\xa4\xc3\xa4t\xc3\xb6ksess\xc3\xa4 todetaan, ett\xc3\xa4 sille \xe2\x80\x9dtoimitetusta tutkimuksesta p\xc3\xa4\xc3\xa4tellen torpassa oli sattunut tapahtumia, jotka todistajain lausuntojen mukaan olisivat aiheuttanut osittain tuntemattomat voimat, osittain Emma Lindroos piloillaan\xe2\x80\x9d. Emmaa ei kuultu todistajana sairautensa vuoksi, ja h\xc3\xa4n kuoli pian oikeudenk\xc3\xa4ynnin p\xc3\xa4\xc3\xa4tytty\xc3\xa4. Syytteet oikeus hylk\xc3\xa4si toteenn\xc3\xa4ytt\xc3\xa4m\xc3\xa4tt\xc3\xb6min\xc3\xa4. Turun hovioikeus vahvisti kihlakunnanoikeuden p\xc3\xa4\xc3\xa4t\xc3\xb6ksen._NEWLINE_Oikeudenk\xc3\xa4yntip\xc3\xa4iv\xc3\xa4kirjat julkaistiin laajalevikkisin\xc3\xa4 kirjasina. Martinin pirujen tapauksen tutkimus perustuu l\xc3\xa4hes t\xc3\xa4ysin n\xc3\xa4ihin kirjoihin. Muita ensi k\xc3\xa4den silminn\xc3\xa4kij\xc3\xa4kertomuksia ei ole s\xc3\xa4ilynyt.\n_START_SECTION_\nTodistajanlausuntoja\n_START_PARAGRAPH_\nYleisin h\xc3\xa4iri\xc3\xb6 oli meteli. Tuvissa, joissa ei ollut ket\xc3\xa4\xc3\xa4n, putosi monesti raskaita esineit\xc3\xa4 lattialle sein\xc3\xa4lt\xc3\xa4 tai hyllylt\xc3\xa4, ja vuode ja p\xc3\xb6yt\xc3\xa4 hyppiv\xc3\xa4t ilmaan. Esineet liikkuivat itsest\xc3\xa4\xc3\xa4n. P\xc3\xb6yd\xc3\xa4lle asetetut tulitikkulaatikot, tuopit ja kynttil\xc3\xa4njalat liukuivat pitkin p\xc3\xb6yt\xc3\xa4\xc3\xa4 ja putosivat lattialle. Lukittu ovi avautui itsest\xc3\xa4\xc3\xa4n kolme kertaa. Jalkineet liikkuivat lattialla per\xc3\xa4kk\xc3\xa4in. Kerran kaksi leip\xc3\xa4varrasta l\xc3\xb6iv\xc3\xa4t toisiaan vasten. Esineet lensiv\xc3\xa4t ulos suljetuista ja jopa k\xc3\xb6ytetyist\xc3\xa4 kirjoitusp\xc3\xb6yd\xc3\xa4n laatikoista, vaikka ne eiv\xc3\xa4t auenneet. Kerran varta vasten huolella ja tiukkaan kiinni k\xc3\xb6ytetyst\xc3\xa4 p\xc3\xb6yt\xc3\xa4laatikosta lensi ulos iso neula._NEWLINE_Esineet, kuten kiulut, nousivat ilmaan ja leijailivat. Kerran puukko teki ilmassa kierroksia todistajan p\xc3\xa4\xc3\xa4n ymp\xc3\xa4rill\xc3\xa4. Muitakin esineit\xc3\xa4 lensi todistajia kohti ja putosi heid\xc3\xa4n jalkoihinsa. Huoneessa, jossa ei pidetty tiili\xc3\xa4, tiiliskivi paiskautui oveen._NEWLINE_Esineit\xc3\xa4 s\xc3\xa4rkyi ja tuhoutui. Useita kahvikuppeja putosi hyllylt\xc3\xa4 siruiksi. Puisia talousesineit\xc3\xa4 ilmestyi uuniin palamaan._NEWLINE_Torppaan ilmestyi esineit\xc3\xa4 ja aineita, kuten vierasta savea. Lattialta ja huonekaluilta piti ker\xc3\xa4t\xc3\xa4 koreittain savea ulos viet\xc3\xa4v\xc3\xa4ksi. Torppaan iskeytyi liuskekivi\xc3\xa4, joita ei luonnostaan seudulla esiinny. Erikoisimpana tapauksena p\xc3\xb6yd\xc3\xa4lle ilmestyi kaksi isoa happopulloa, jotka hyppiv\xc3\xa4t ja l\xc3\xa4ikyttiv\xc3\xa4t happoa, joka sy\xc3\xb6vytti p\xc3\xb6yt\xc3\xa4\xc3\xa4n j\xc3\xa4ljet._NEWLINE_Joissakin teoksissa kerrotaan, ett\xc3\xa4 Eva Martinin k\xc3\xa4det syttyiv\xc3\xa4t kerran itsest\xc3\xa4\xc3\xa4n tuleen, mutta t\xc3\xa4m\xc3\xa4 on kuitenkin osoitettu oikeudenk\xc3\xa4yntip\xc3\xb6yt\xc3\xa4kirjoja tulkittaessa tehdyksi k\xc3\xa4\xc3\xa4nn\xc3\xb6svirheeksi.\n_START_SECTION_\nEpilogi\n_START_PARAGRAPH_\nOikeudenk\xc3\xa4ynnin seurauksena Efraim Martin menetti maineensa ja joutui taloudellisiin vaikeuksiin, vaikka torpan asukkaat todettiinkin syytt\xc3\xb6miksi tapahtumiin. Martin ja h\xc3\xa4nen vaimonsa kuolivat viisi vuotta oikeudenk\xc3\xa4ynnin j\xc3\xa4lkeen. Torpan rakennus siirrettiin vuonna 1918 toiselle puolen Keij\xc3\xa4rve\xc3\xa4 Tiikonojan sillan viereen. Rakennus on my\xc3\xb6hemmin purettu. Martinin torpan alkuper\xc3\xa4isell\xc3\xa4 paikalla noin 500 metri\xc3\xa4 Eerolan kartanosta pohjoiseen kasvaa nykyisin mets\xc3\xa4\xc3\xa4 ja talosta on j\xc3\xa4\xc3\xa4nteen\xc3\xa4 vain perustuksen kivir\xc3\xb6ykki\xc3\xb6it\xc3\xa4.\n_START_SECTION_\nMartinin pirut fiktiossa\n_START_PARAGRAPH_\nTeatteri Takomo esitti tapahtumiin perustuvan n\xc3\xa4ytelm\xc3\xa4n Emma ja pirut eli tarina h\xc3\xa4mm\xc3\xa4stytt\xc3\xa4vist\xc3\xa4 ilmi\xc3\xb6ist\xc3\xa4 Yl\xc3\xb6j\xc3\xa4rvell\xc3\xa4 vuonna 1885, joka sai kantaesityksens\xc3\xa4 16. lokakuuta 2002. Aiheesta on ollut vuosina 2003\xe2\x88\x922005 suunnitteilla my\xc3\xb6s elokuva._NEWLINE_P\xc3\xa4ivi Alasalmen romaani Riivatut (Gummerus 2018) on fiktiivinen kertomus, joka perustuu vahvasti Martinin pirujen tapahtumiin.'